കെ.വി. സുബ്രഹ്മണ്യ അയ്യർ

പ്രമുഖ ചരിത്രകാരനും എപ്പിഗ്രാഫിസ്റ്റുമായിരുന്നു കാന്താടൈ വൈദ്യനാഥ സുബ്രഹ്മണ്യ അയ്യർ എന്ന കെ.വി. സുബ്രഹ്മണ്യ അയ്യർ(1875 മാർച്ച് 17  - 1969 നവംബർ 10). "ഹരിപ്പാട് ശിലാലിഖിതങ്ങൾ" രേഖപ്പെടുത്തി. ട്രാവൻകൂർ ആർക്കിയോളജിക്കൽ സീരിസിൽ നിരവധി ശിലാലിഖിതങ്ങളും രേഖകളും കണ്ടെത്തി പ്രസിദ്ധീകരിച്ചു. ദക്ഷിണേന്ത്യൻ എപ്പിഗ്രാഫി (Epigraphy) യുടെ ആദ്യ ഘട്ടത്തിൽ പ്രവർത്തിച്ചു.  നാലുഭാഷകളിലായി എൺപതിലധികം പ്രസിദ്ധീകരണങ്ങൾ അദ്ദേഹത്തിന്റേതായിട്ടുണ്ട്. 1919 വരെ ആർക്കിയോളജിക്കൽ സർവേ ഓഫ് ഇന്ത്യയിൽ  ജൂനിയർ ആർക്കിയോളജിക്കൽ അസിസ്റ്റന്റായും, സ്പെഷ്യൽ പബ്ലിക്കേഷൻ അസിസ്റ്റന്റായും പ്രവർത്തിച്ചു. പിന്നീട് തിരുവിതാംകൂറിൽ ആർക്കിയോളജിക്കൽ സൂപ്രണ്ടായി നിയമിതനായി. 1922 വരെ ആ പദവിയിൽ തുടർന്ന അദ്ദേഹം ട്രാവൻകൂർ ആർക്കിയളജിക്കൽ സീരിസ് എന്ന പേരിൽ  തിരുവിതാംകൂറിലെ ശിലാ-ലോഹ ലിഖിതങ്ങളും ചരിത്ര രേഖകളും പരിശോധിച്ച് പ്രസിദ്ധീകരണത്തിന് തയ്യാറാക്കി. അവ ഒൻപത് വോള്യങ്ങളായി പ്രസിദ്ധീകരിച്ചു.
ജീവിതരേഖ
1875 മാർച്ച് 17 ന്  വൈദ്യനാഥ അയ്യരുടേയും ശ്രീമതി പാർവ്വതി അമ്മാളിന്റെയും മകനായി പ്രമുഖ ചരിത്രകാരനും എപ്പിഗ്രാഫിസ്റ്റുമായ കെ.വി. സുബ്രഹ്മണ്യ അയ്യർ കോയമ്പത്തൂരിലെ അവിനാശിയിൽ ജനിച്ചു. സെന്റ് മൈക്കിൾസ് സ്കൂൾ, കോയമ്പത്തൂർ നിന്ന് സ്കൂൾ വിദ്യാഭ്യാസവും സെന്റ് ജോസഫ് കോളേജ്, ട്രിച്ചിയിൽ നിന്ന് ഗണിതശാസ്ത്രത്തിൽ ബിരുദം നേടി. മദ്രാസ് യൂണിവേഴ്സിറ്റിയിൽ നിന്ന് ഊർജ്ജതന്ത്രത്തിലും രസതന്ത്രത്തിലും ബിരുദങ്ങൾ കരസ്ഥമാക്കി. തമിഴ്, ഇംഗ്ലീഷ്, സംസ്കൃതം തുടങ്ങിയ ഭാഷകളിലും പ്രാവീണ്യം നേടിയ അദ്ദേഹം കൂനൂർ  കലക്ട്രേറ്റിൽ ക്ലാർക്കായി ജോലി ചെയ്തു. ഡോ. വിൻസെന്റ് സ്മിത്ത് തന്റെ നീലഗിരി ഗോത്രങ്ങളെക്കുറിച്ചുള്ള പഠനങ്ങങ്ങൾക്ക് സുബ്രഹ്മണ്യ അയ്യരെ സഹായിയായി കൂട്ടി. ഇതോടെ ചരിത്ര ഗവേഷണ മേഖലയിൽ തല്പരനായി. 1904 ഡിസംബർ 4 ന് വി. വെങ്കയ്യ, ആർക്കിയോളജിക്കൽ സർവേ ഓഫ് ഇന്ത്യയിൽ തമിഴ് അസിസ്റ്റന്റ് ആയി ശ്രീ. സുബ്രഹ്മണ്യ അയ്യരെ നിയമിച്ചു. 1905 മുതൽ 1908 വരെ  സുബ്രഹ്മണ്യ അയ്യർ, വെങ്കയ്യയോടൊപ്പംഅന്വേഷണങ്ങൾ നടത്തി. പിൽക്കാലത്ത് അദ്ദേഹത്തിന് ദക്ഷിണേന്ത്യൻ ചരിത്രം രേഖപ്പെടുത്തുന്നതിനും നിരവധി ലിഖിതങ്ങൾ കണ്ടെടുക്കുന്നതിലേക്കും നയിച്ചു.   

ചോളരാജവംശത്തിന്റെയും അതിയമാൻ വംശത്തിന്റെയും വിപുലമായ ചരിത്രവും; രാജേന്ദ്രചോളനേയും, സുന്ദര ചോഴപാണ്ഡ്യനേയും(മധുരകൊണ്ടൻ), മഹേന്ദ്രവിക്രമൻ എന്നിവരെപറ്റിയും നിരവധി വിവരങ്ങൾ ലഭ്യമായത് സുബ്രഹ്മണ്യ അയ്യരുടെ തിരുവലങ്ങാട് , തിരുത്തണി, ഷോലവന്ദൻ , തിരുവെള്ളാറൈ, ജംബുകേശ്വരം, കുടിമിയാൻ മല എന്നിവിടങ്ങളിലെ ലിഖിതങ്ങളുടെ പഠനങ്ങളിലൂടെയാണ്. മംഗലം, ആനമല, കീഴടി, അരിട്ടാപ്പട്ടി എന്നിവിടങ്ങളിലെ  ബ്രാഹ്മി ലിഖിതങ്ങളും കൽ രേഖകളും അദ്ദേഹം കണ്ടെത്തി.  തില്ലസ്ഥാനം  ലിഖിതങ്ങളുടെ കണ്ടെടുക്കലോടെ കൊങ്കു രാജ്യത്തിന്റെ വിശദമായ വിവരങ്ങൾ അദ്ദേഹം വെളിച്ചത്തുകൊണ്ടുവന്നു. ആന്ധ്രയിലെ അടയപാലം  ഗ്രാമ ലിഖിതങ്ങൾ പഠിക്കുകയും, 1912 ൽ കലിംഗചരിത്രം പ്രസിദ്ധീകരിക്കുകയും ചെയ്തു. 1922 ഫെബ്രുവരി 22 ന് അസിസ്റ്റന്റ് സൂപ്രണ്ട് ആയി സ്ഥാനക്കയറ്റം ലഭിച്ചതോടെ തിരുവിതാംകൂറിൽ നിന്നും മദ്രാസിലേക്ക് ശ്രീ. K. V. സുബ്രഹ്മണ്യ അയ്യർ മടങ്ങി. 1931 ഡിസംബർ 15 ന് ആർക്കിയോളജിക്കൽ സർവേ ഓഫ് ഇന്ത്യയിൽ  നിന്ന് സൂപ്രണ്ടായി വിരമിച്ചു. 1969 നവംബർ 10 ന് കോയമ്പത്തൂരിൽ വച്ച് മരണപ്പെട്ടു. 

മകൻ കെ.എസ്. വൈദ്യനാഥനും ചരിത്രാന്വേഷകനാണ്. 
ഹരിപ്പാട് ലിഖിതങ്ങൾ
ട്രാവൻകൂർ ആർക്കിയളജിക്കൽ സീരിസ് വാല്യം VI - ഭാഗം I ൽ എട്ടാമതായി "ഹരിപ്പാട് ലിഖിതങ്ങൾ" 9 എണ്ണം സുബ്രഹ്മണ്യ അയ്യർ പ്രസിദ്ധീകരിച്ചു. ഇതിൽ കൂത്തമ്പല അധിഷ്ഠാനത്തിലുളള  അവശേഷിക്കുന്ന ഒരു ലിഖിതമൊഴികെ 8 ശിലാലിഖിതങ്ങളും പിന്നീട് ഹരിപ്പാട് ക്ഷേത്രത്തിലുണ്ടായ അഗ്നി ബാധയിൽ നശിച്ചു പോയി. ഹരിപ്പാട് ശിലാലിഖിതങ്ങളിലെ പരാമർശം ക്ഷേത്ര ഭൂമിയുമായും, അതിന്റെ ഉപയോഗത്തിലെ ക്രമക്കേടുകൾക്ക് ഉള്ള പിഴയും വ്യക്തികൾക്കുള്ള ശിക്ഷാനനടപടികളുമാണ്. 
കൃതികൾ
 ഏൻഷ്യന്റ് ഹിസ്റ്റോറിക്കൽ സ്കെച്ചസ് ഓഫ് ഡെക്കാൺ
അവലംബം

വർഗ്ഗം:ചരിത്രകാരന്മാർ